હોકી જ નહિ દુનિયાની રમતોમાં પેનલ્ટી શૂટઆઉટ એ એવો તબક્કો છે કે, જે ખેલાડીને હિરો બનાવી શકે અને તે જ તેની કારકિર્દીને ઝીરો બનાવી શકે. ચાહકોના માનસમાં પેનલ્ટી શૂટઆઉટની સફળતા અને નિષ્ફળતા ચિરકાલીન પ્રભાવ પાડતી હોય છે અને આ જ બાબત ખેલાડીની કારકિર્દીને અસર કરતી હોય છે. હોકીમાં હવે પહેલાની જેમ માત્ર વન સ્ટ્રોક પેનલ્ટી કોર્નર લેવાતા નથી, જેમાં ગોલકિપર સામે બોલ મૂક્યો હોય અને તેને એક જ સ્ટ્રોકમાં ધકેલીને ગોલમાં મૂકવાનો હોય. હવે તો ખેલાડીને ૨૩ મીટરની લાઈનથી બોલ લઈને આવવાનું હોય છે અને હરીફ ટીમના ગોલકિપરને હંફાવતા બોલને ગોલ પોસ્ટમાં મોકલવાનો હોય છે. આ નવી ટેક્નિકમાં ગોલકિપરને બરોબરીની તક મળે છે જ્યારે ગોલ ફટકારવાની શક્યતા પહેલાની તુલનામાં ઘટી જાય છે. ભારતે આ નવા પેનલ્ટી શૂટઆઉટમાં ચાર ગોલ કર્યા અને એક તક વેડફી નાંખી. સામે ચીને પણ આવો જ દેખાવ કર્યાે, જેના કારણે સડન ડેથથી નિર્ણય લેવાનું નક્કી થયું, જેમાં બંને ટીમોને એક-એક તક મળતી રહે છે, જ્યાં સુધી કોઈ વિજેતા ન બને. આ સડન ડેથમાં ભારતીય કેપ્ટન રિતુ રાનીએ તેના ૧૧ વર્ષના આંતરરાષ્ટ્રીય ખેલાડી તરીકેના અનુભવને કામે લગાડતાં ગોલ ફટકાર્યાે. જ્યારે ગોલકિપર સવિતાએ ચીનના પ્રયાસને નિષ્ફળ બનાવતા ભારતને એશિયા કપમાં ઐતિહાસિક સફળતા અપાવી હતી.